CELEX: 62021CN0306
Language: el
Date: 2021-05-12 00:00:00
Title: Υπόθεση C-306/21: Αίτηση προδικαστικής αποφάσεως την οποία υπέβαλε το Varhoven administrativen sad (Bulgarien) στις 12 Μαΐου 2021 — Komisia za zashtita na lichnite danni, Tsentralna isbiratelna komisia κατά Koalitsia «Demokratichna Bulgaria — Оbedinenie»

16.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 329/10
            
         
      Αίτηση προδικαστικής αποφάσεως την οποία υπέβαλε το Varhoven administrativen sad (Bulgarien) στις 12 Μαΐου 2021 — Komisia za zashtita na lichnite danni, Tsentralna isbiratelna komisia κατά Koalitsia «Demokratichna Bulgaria — Оbedinenie»
      (Υπόθεση C-306/21)
      (2021/C 329/13)
      Γλώσσα διαδικασίας: η βουλγαρική
      
         Αιτούν δικαστήριο
      
      Varhoven administrativen sad
      
         Διάδικοι στην υπόθεση της κύριας δίκης
      
      
         Αναιρεσείουσες: Komisia za zashtita na lichnite danni, Tsentralna isbiratelna komisia
      
         Αναιρεσίβλητη: Koalitsia «Demokratichna Bulgaria — Оbedinenie»
      
         Προδικαστικά ερωτήματα
      
      
                  1)
               
               
                  Έχει το άρθρο 2, παράγραφος 2, στοιχείο α', του Γενικού Κανονισμού για την Προστασία Δεδομένων (1) την έννοια ότι αποκλείει την εφαρμογή του κανονισμού αυτού σε μια φαινομενικά αμιγώς εσωτερική κατάσταση, όπως είναι η διεξαγωγή εκλογών για την ανάδειξη της εθνοσυνέλευσης, όταν το προστατευόμενο αντικείμενο αφορά τα δεδομένα προσωπικού χαρακτήρα φυσικών προσώπων –πολιτών της Ευρωπαϊκής Ένωσης– και οι πράξεις επεξεργασίας δεδομένων δεν περιορίζονται στη συλλογή των δεδομένων στο πλαίσιο της οικείας δραστηριότητας;
               
            
                  2)
               
               
                  Σε περίπτωση καταφατικής απάντησης στο πρώτο ερώτημα: Απαλλάσσονται, με το πέρας της διεξαγωγής των εκλογών για την εθνοσυνέλευση οι οποίες δεν φαίνεται να εμπίπτουν στο πεδίο εφαρμογής του δικαίου της Ένωσης, οι υπεύθυνοι επεξεργασίας, οι εκτελούντες την επεξεργασία και τα πρόσωπα που αποθηκεύουν δεδομένα προσωπικού χαρακτήρα από τις υποχρεώσεις τους βάσει του κανονισμού ως του μοναδικού μέσου προστασίας των δεδομένων προσωπικού χαρακτήρα των πολιτών της Ένωσης σε επίπεδο Ένωσης; Εξαρτάται η εφαρμογή του κανονισμού αποκλειστικά από τη δραστηριότητα για την οποία δημιουργήθηκαν ή συνελέγησαν τα δεδομένα προσωπικού χαρακτήρα, γεγονός που οδηγεί επίσης στο συμπέρασμα ότι αποκλείεται η μεταγενέστερη εφαρμογή του;
               
            
                  3)
               
               
                  Σε περίπτωση αρνητικής απάντησης στο πρώτο ερώτημα: Αντιβαίνει στο άρθρο 6, [παράγραφος 1], στοιχείο ε', του Γενικού Κανονισμού για την Προστασία Δεδομένων και στην αρχή της αναλογικότητας, η οποία κατοχυρώνεται στις αιτιολογικές σκέψεις 4 και 129 του εν λόγω κανονισμού, εθνική ρύθμιση για την εφαρμογή του κανονισμού, όπως η επίμαχη, η οποία αποκλείει a priori και περιορίζει τη δυνατότητα οποιασδήποτε βιντεοσκόπησης κατά την καταχώριση των εκλογικών αποτελεσμάτων στα εκλογικά τμήματα, δεν επιτρέπει καμία διαφοροποίηση και καμία ρύθμιση των επιμέρους στοιχείων της διαδικασίας βιντεοσκόπησης και αποκλείει τη δυνατότητα επίτευξης των σκοπών του κανονισμού –της προστασίας των δεδομένων προσωπικού χαρακτήρα των προσώπων– με άλλα μέσα;
               
            
                  4)
               
               
                  Εναλλακτικά και στο πλαίσιο του πεδίου εφαρμογής του δικαίου της Ένωσης, κατά τη διεξαγωγή δημοτικών εκλογών και εκλογών του Ευρωπαϊκού Κοινοβουλίου: Αντιβαίνει στο άρθρο 6, [παράγραφος 1], στοιχείο ε', του Γενικού Κανονισμού για την Προστασία Δεδομένων και στην αρχή της αναλογικότητας, η οποία κατοχυρώνεται στις αιτιολογικές σκέψεις 4 και 129 του εν λόγω κανονισμού, εθνική ρύθμιση για την εφαρμογή του κανονισμού, όπως η επίμαχη, η οποία αποκλείει a priori και περιορίζει τη δυνατότητα οποιασδήποτε βιντεοσκόπησης κατά την καταχώριση των εκλογικών αποτελεσμάτων στα εκλογικά τμήματα, δεν εισάγει ούτε επιτρέπει διαφοροποίηση και ρύθμιση των επιμέρους στοιχείων της διαδικασίας βιντεοσκόπησης και αποκλείει τη δυνατότητα επίτευξης των σκοπών του κανονισμού –της προστασίας των δεδομένων προσωπικού χαρακτήρα των προσώπων– με άλλα μέσα;
               
            
                  5)
               
               
                  Αποκλείει το άρθρο 6, παράγραφος 1, στοιχείο ε', του Γενικού Κανονισμού για την Προστασία Δεδομένων τον χαρακτηρισμό των δραστηριοτήτων σχετικά με τη διαπίστωση της νομιμότητας της διεξαγωγής των εκλογών και της καταγραφής των αποτελεσμάτων τους ως καθηκόντων που εκτελούνται προς το δημόσιο συμφέρον, ο οποίος δικαιολογεί, υπό την επιφύλαξη της απαίτησης της αναλογικότητας, ορισμένες παρεμβάσεις όσον αφορά τα δεδομένα προσωπικού χαρακτήρα των προσώπων που παρίστανται στα εκλογικά τμήματα, στην περίπτωση που τα πρόσωπα αυτά εκπληρώνουν επίσημα, δημόσια καθήκοντα που προβλέπονται από τον νόμο;
               
            
                  6)
               
               
                  Σε περίπτωση καταφατικής απάντησης στο προηγούμενο ερώτημα: Αντιβαίνει στην προστασία των δεδομένων προσωπικού χαρακτήρα η θέσπιση εθνικής νομοθετικής απαγόρευσης ως προς τη συλλογή και την επεξεργασία δεδομένων προσωπικού χαρακτήρα με την οποία νομοθετική απαγόρευση περιορίζεται η δυνατότητα διεξαγωγής συνοδευτικών δραστηριοτήτων σχετικών με τη βιντεοσκόπηση υλικών, αντικειμένων ή στοιχείων που δεν περιέχουν δεδομένα προσωπικού χαρακτήρα, όταν, στο πλαίσιο της διαδικασίας της βιντεοσκόπησης, υπάρχει δυνητικά το ενδεχόμενο να συλλεγούν κατά τη διάρκεια της βιντεοσκόπησης και δεδομένα προσωπικού χαρακτήρα προσώπων που παρίστανται στο εκλογικό τμήμα και ασκούν, κατά τη συγκεκριμένη χρονική στιγμή, δραστηριότητα που εκτελείται προς το δημόσιο συμφέρον;
               
            
         (1)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ 2016, L 119, σ. 1).